Meirihlutamyndun í sjálfheldu í Dalabyggð Enginn meirihluti hefur verið myndaður í sveitarstjórn sameinaðs sveitarfélags Dalabyggðar og Saurbæjarhrepps , sem ákveðið hefur verið að heiti Dalabyggð í framtíðinni . Í kosningunum á dögunum buðu þrír listar fram . H-listi Dalabyggðar hlaut tvo menn kjörna , N-listi nýrra tíma hlaut 3 menn kjörna og V-listi Vinstrihreyfingarinnar-græns framboðs hlaut tvo menn kjörna . Frá því að talningu lauk hafa staðið yfir óformlegar viðræður á milli framboða án árangurs . Samkvæmt heimildum Skessuhorns eru það ekki einstök stefnumál sem standa í vegi fyrir samkomulagi listanna heldur fyrst og fremst spurningin um hver verði næsti sveitarstjóri . N-listinn bauð efsta mann listans , Gunnólf Lárusson fyrrverandi aðstoðarmann sveitarstjóra Dalabyggðar , fram sem sveitarstjóraefni og hefur staðið fast við þá kröfu að hann verði næsti sveitarstjóri . Á það hafa fulltrúar hinna listanna ekki vilja fallast og vilja auglýsa starfið laust til umsóknar . Einnig flækir það málið að samkvæmt heimildum Skessuhorns hafa fulltrúar V-lista ekki viljað ræða við fulltrúa H-lista um myndun meirihluta . Virðist því myndun meirihluta í sveitarfélaginu í sjálfheldu . Um næstu helgi fellur niður umboð núverandi sveitarstjórnar og ber hinni nýju þá að taka við . Ekki hefur verið boðaður sveitarstjórnarfundur .